SK Úradný vestník Európskej únie C 81/28

Stanovisko Výboru regiónov na tému: „Oznámenie Komisie Rade a Európskemu parlamentu – Preskúmanie stratégie trvalo udržateľného rozvoja EÚ 2005: Úvodné zhodnotenie a budúce smerovanie“

(2006/C 81/08)

VÝBOR REGIÓNOV,

so zreteľom na oznámenie Komisie Rade a Európskemu parlamentu „Preskúmanie stratégie trvalo udržateľného rozvoja EÚ 2005: Úvodné zhodnotenie a budúce smerovanie“, KOM(2005) 37 v konečnom znení,

so zreteľom na rozhodnutie Európskej komisie z 9. februára 2005 prekonzultovať túto vec s výborom na základe článku 265 ods. 1 Zmluvy o založení Európskeho spoločenstva,

so zreteľom na rozhodnutie svojho grémia z 12. apríla 2005 poveriť komisiu pre trvalo udržateľný rozvoj vypracovaním stanoviska k tejto veci,

so zreteľom na oznámenie Komisie „Trvalo udržateľný rozvoj v Európe pre lepší svet: Stratégia Európskej únie pre trvalo udržateľný rozvoj (návrh Komisie Európskej rade v Göteborgu)“, KOM(2001) 264 v konečnom znení,

so zreteľom na oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Na ceste ku globálnemu partnerstvu pre trvalo udržateľný rozvoj“, KOM(2002) 82 v konečnom znení,

so zreteľom na oznámenie Komisie z 15. januára 2002 jarnému summitu Európskej rady v Barcelone 15. a 16. marca 2002, na ktorom stratégia, prijatá dva roky predtým na Lisabonskom summite (KOM(2002) 14), dostala nové impulzy, aby sa Európa stala najdynamickejšou, najkonkurencieschopnejšou a trvalo udržateľnou ekonomikou na svete, založenou na vedomostiach,

so zreteľom na vysvetľujúce stanovisko Európskeho hospodárskeho a sociálneho výboru prijaté 28. apríla 2004, NAT/229-CESE 661/2004,

so zreteľom na Deklaráciu o hlavných zásadách trvalo udržateľného rozvoja zo zasadania Európskej rady v dňoch 16. a 17. júna 2005,

so zreteľom na svoje stanovisko k oznámeniu „Vývoj tematickej stratégie trvalo udržateľného využívania prírodných zdrojov“, KOM(2003) 572 v konečnom znení – CdR 11/2004 fin (1)),

so zreteľom na svoje stanovisko zo 14. novembra 2001 k oznámeniu Komisie s názvom „Desať rokov po Riu: Príprava na svetový summit o trvalo udržateľnom rozvoji v roku 2002“,(KOM(2001) 53) -CdR 37/2001 fin (2),

so zreteľom na svoje stanovisko z 15. júna 2000 k návrhu rozhodnutia Európskeho parlamentu a Rady o rámci Spoločenstva pre spoluprácu na podporu trvalo udržateľného rozvoja miest (KOM(1999) 557 v konečnom znení – 1999/0233 (COD)) – CdR 134/2000 fin (3),

so zreteľom na svoje stanovisko zo 17. februára k oznámeniu Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o „Smerovaní k trvalo udržateľnému poľnohospodárstvu“ (KOM(1999) 22 v konečnom znení) – CdR 183/1999 fin (4),

so zreteľom na svoje stanovisko k oznámeniu Komisie o obchode a rozvoji – Podpora rozvojových krajín pri využívaní výhod obchodu (KOM(2002) 513 v konečnom znení) – (CdR 100/2003 fin (5)),

so zreteľom na svoje stanovisko k návrhu smernice Európskeho parlamentu a Rady o službách na vnútornom trhu (KOM(2004) 2 v konečnom znení – 2004/0001 (COD) – (CdR 154/2004) fin (6)),

so zreteľom na svoj návrh stanoviska (CdR 66/2005 rev. 1) prijatý 28. júna 2005 komisiou pre trvalo udržateľný rozvoj (spravodajkyňa: pani Mona-Lisa Norrman, členka regionálnej rady Jämtland, (SV/SES)),

keďže:

(1) Miestne a regionálne orgány sú úrovňou, na ktorej sa prijímajú rozhodnutia, a zároveň výkonnou úrovňou, ktorá je najbližšie k občanom EÚ. Opatrenia potrebné pre presadzovanie trvalo udržateľného rozvoja musia byť vypracované, schválené, uvedené do praxe a monitorované v dialógu s občanmi Európskej únie.

(2) V 25 členských štátoch EÚ sa praktická koordinácia medzi rôznymi politickými oblasťami musí realizovať práve na miestnej a regionálnej úrovni. Podobne platí, že aj kohézna politika EÚ sa uvádza do praxe práve na miestnej a regionálnej úrovni.

(3) Trvalo neudržateľné trendy, ktorých sme dnes svedkami, môžu byť zvrátené prostredníctvom spoločného pôsobenia opatrení implementovaných na miestnej a regionálnej úrovni, a to v rámci EÚ i v globálnom meradle. Vhodným heslom je: Myslite globálne, konajte lokálne (Think globally, act locally),

prijal jednohlasne na svojom 61. plenárnom zasadnutí 12. a 13. októbra 2005 (schôdza z 12. októbra) nasledujúce stanovisko:

1. Názory Výboru regiónov

Všeobecné poznámky

VÝBOR REGIÓNOV:

1.1 víta oznámenie Komisie o preskúmaní trvalo udržateľného rozvoja, ktoré poskytuje úvodné vyhodnotenie dosiahnutého pokroku a načrtáva viaceré vývojové trendy do budúcnosti,

1.2 zdôrazňuje, že od prijatia stratégie trvalo udržateľného rozvoja v Göteborgu v roku 2001 nebol dosiahnutý dostatočný pokrok. Zároveň súhlasí s Komisiou, že je teraz potrebné zamerať sa na proaktívny prístup smerom k trvalo udržateľnému rozvoju a na konkrétne opatrenia na najnižších úrovniach,

1.3 upozorňuje, že komplexný prístup k trvalo udržateľnému rozvoju zahŕňajúci hospodárske, ekologické a sociálne aspekty, je predpokladom rastu, zvýšenia množstva a kvality pracovných miest, nárastu blahobytu a čistejšieho a zdravšieho životného prostredia,

1.4 zdôrazňuje význam integrácie trvalo udržateľného rozvoja do všetkých oblastí politiky EÚ. Je dôležité, aby politika súdržnosti podporovala ekonomické, ako aj ekologické a sociálne dimenzie a aby bola primeraná pozornosť venovaná dlhodobým dôsledkom rôznych politík. Budúca európska politika rozvoja a politika voči Afrike by mala takisto zabezpečiť konzistentnú podporu trvalo udržateľného rozvoja v medzinárodných aktivitách,

Medzinárodný obchod

1.5 zdôrazňuje, že Lisabonská stratégia je základom pre reakciu EÚ na vplyv globalizácie na hospodársku súťaž, ekonomiku a pracovnú silu v Európe, ale že by mala odrážať aj vplyv na trvalo udržateľný rozvoj v Európe a medzinárodnom kontexte. Prístup k trvalo udržateľnému rozvoju, ktorý sa v súčasnosti uplatňuje vzhľadom na rôzne medzinárodné dohody, musí byť ďalej rozvíjaný, aby lepšie odrážal vplyv globalizácie na verejné služby a trvalo udržateľný rozvoj na miestnej a regionálnej úrovni,

Dialóg a spolupráca

1.6 zdôrazňuje dôležitosť efektívneho dialógu s občianskou spoločnosťou. Oznámenia zo strany Komisie preto musia byť konzistentné a dobre skoordinované a stratégia by mala byť monitorovaná a premenená na konkrétne opatrenia,

Miestna a regionálna perspektíva

1.7 chcel by upozorniť najmä na úlohu a zodpovednosť miestnych a regionálnych orgánov pri presadzovaní trvalo udržateľného rozvoja. Všetky úrovne správy by mali spolupracovať pri stanovovaní a presadzovaní zmien potrebných na etablovanie trvalo udržateľnej spoločnosti prostredníctvom rozhodného riadenia,

Zameranie na občanov

1.8 zdôrazňuje, že je potrebné zabezpečiť, aby opatrenia na podporu trvalo udržateľného rozvoja boli zosúladené s potrebami a životnými podmienkami občanov EÚ, čím sa zaistí ich podpora. Miestne a regionálne orgány zohrávajú v tomto dialógu dôležitú úlohu a Komisia by mala tieto opatrenia podporiť administratívne i finančne prostredníctvom: — poskytnutia konzultačných kapacít a vytvorenia prirodzených fór pre dialóg a výmenu skúseností, — podpory projektov miestneho a regionálneho rozvoja v rámci EÚ i v globálnom meradle, — rozšírením vedomostí a posilnením povedomia v EÚ o potrebe spoločného postupu pri etablovaní trvalo udržateľnej spoločnosti,

Verejné zdravie, bezpečnosť a rovnosť

1.9 zdôrazňuje, že verejné zdravie je v širokom zmysle slova kľúčovým predpokladom pre etablovanie trvalo udržateľného rozvoja,

1.10 upozorňuje, že bezpečnosť je predpokladom dobrej kvality života a spolu so širokou perspektívou verejného zdravia sa nachádza v centre pozornosti pri etablovaní trvalo udržateľného rozvoja,

1.11 takisto zdôrazňuje potrebu zahrnúť perspektívu rovnosti šancí do iniciatív na podporu trvalo udržateľného rozvoja,

Podnikanie v súlade s ekologickými požiadavkami a tzv. zelené pracovné miesta

1.12 súhlasí s názorom Komisie, že kvalita nášho života v budúcnosti bude závisieť od správania sa výrobcov a spotrebiteľov. Musíme zabezpečiť, aby hospodársky rast neviedol k degradácii životného prostredia, a to prostredníctvom vzdelávania a rozširovania informácií o zdravotných a ekologických dôsledkoch výrobkov a služieb. Environmentálne požiadavky vo výberových konaniach v rámci verejného obstarávania musia takisto zohrávať dôležitú úlohu pri zmene modelov správania výrobcov a spotrebiteľov,

1.13 podčiarkuje potrebu opatrení na podporu rozvoja podnikov uplatňujúcich ekologické požiadavky, predovšetkým malých a stredných podnikov (MSP). Podniky v oblasti environmentálnych technológií s významným podielom výskumnej činnosti by mali byť osobitným cieľom podpory v kontexte súčasného návrhu Siedmeho rámcového programu pre výskum, technologický rozvoj a demonštráciu (FP7),

Ciele, opatrenia a monitorovanie

1.14 podporuje plán Komisie stanoviť jasné ciele a zodpovedajúce termíny. To umožní monitorovať, merať a predkladať správy o dosiahnutom pokroku,

1.15 zdôrazňuje potrebu aktívnych opatrení a konkrétnych akcií na podporu trvalo udržateľného rozvoja. Nadchádzajúci akčný program musí obsahovať aj nástroje na implementáciu a monitoring rôznych opatrení a zahŕňať miestne a regionálne orgány ako kľúčových partnerov pri vypracovaní akčných programov,

Nástroje na implementáciu trvalo udržateľného rozvoja v praxi

1.16 zdôrazňuje význam navrhnutia nových a zlepšenia existujúcich nástrojov. Toto je nevyhnutné pre implementáciu, vyhodnocovanie a monitorovanie opatrení potrebných na podporu trvalo udržateľného rozvoja. Mali by byť vyvinuté a prijaté nasledujúce nástroje s cieľom zabezpečiť efektívny postup pri etablovaní trvalo udržateľného rozvoja:

— Systémy environmentálneho manažmentu

Schéma ekologického manažmentu a auditu EÚ (Eco-Management and Audit Scheme – EMAS) by mala byť zlepšená a prispôsobená potrebám a požiadavkám trvalo udržateľného rozvoja. Mal by byť vypracovaný systém environmentálneho manažmentu, zahŕňajúci hospodárske, ekologické a sociálne aspekty.

— Verejné obstarávanie

Zahrnutie environmentálnych požiadaviek do zmlúv v rámci verejného obstarávania je významným nástrojom na stimulovanie zmien v správaní výrobcov a spotrebiteľov v spoločnosti. Toto by malo byť ďalej posilnené, napr. zdôraznením možnosti zohľadnenia environmentálnych výhod lokálne vyrábaných produktov, resp. lokálne poskytovaných služieb. Verejné obstarávanie má v súčasnosti 15 %-ný podiel na HDP EÚ, čo predstavuje okolo 1 000 miliárd EUR.

— Obstarávanie technológií

Postupy pre obstarávanie technológií by mali byť vypracované predovšetkým v oblasti odpadov, energetiky, dopravy, dodávky vody, kanalizácií, ciest a ostatnej infraštruktúry. Toto sú oblasti, v ktorých má verejný sektor zodpovednosť na miestnej a regionálnej úrovni.

Výskum a vývoj

Existuje naliehavá potreba vyvinúť nové a ekologickejšie technológie. Jedným z krokov týmto smerom je aj iniciatíva Komisie vytvoriť niekoľko technologických platforiem založených na kooperácii medzi výskumnou komunitou a súkromným podnikateľským sektorom. Sú iniciované rôzne diskusie, napr. Európsky parlament o vytvorení „sociálne motivovaných výskumných platforiem“ s výslovným cieľom podporiť a presadiť výskum a vývoj v súlade s trvalo udržateľným rozvojom. Výbor regiónov súhlasí s touto iniciatívou a chcel by zdôrazniť potrebu rozšíriť ju o výskum a vývoj v oblastiach sociálnych a behavioristických vied. Špecifické iniciatívy sú tiež potrebné na zabezpečenie prenosu výsledkov výskumu do praktických opatrení v rámci trvalo udržateľného rozvoja na miestnej a regionálnej úrovni.

— Informovanie a verejné povedomie

Komisia prijala okrem iného aj minimálne požiadavky týkajúce sa konzultácie aktérov pred prijatím rozhodnutí v environmentálnej oblasti. Navyše sú vyvíjané viaceré iniciatívy na podporu zapojenia súkromného podnikateľského sektoru do opatrení v záujme trvalo udržateľného rozvoja. Komisia však v tejto súvislosti nie je vždy tým najlepším poslom.

— Spolupráca a výmena skúseností

Možnosť výmeny skúseností a akumulácie nových vedomostí prostredníctvom spolupráce a interakcie medzi rôznymi aktérmi je dôležitou súčasťou snáh o presadenie trvalo udržateľného rozvoja. Mnohé organizácie a siete v rámci EÚ vyvíjajú aktivity v tomto smere.

— Monitorovanie a vyhodnotenie

Sú potrebné aj nástroje na monitorovanie a vyhodnotenie, aby bol umožnený efektívny a cielený postup na podporu trvalo udržateľného rozvoja. Dva možné príklady sú vyhodnotenie zdravotných a environmentálnych dôsledkov, no je potrebné vyvinúť viac úsilia pre ďalší rozvoj týchto nástrojov.

— Nástroje vplývajúce na trh

V EÚ sa v súčasnosti využívajú mnohé nástroje vplývajúce na trh, ako napr. rôzne environmentálne, resp. ekologické dane, systémy obchodovania s emisiami a dotácie. Tieto nástroje musia byť aj naďalej rozvíjané s cieľom zabezpečiť, aby ceny všetkých hospodárskych aktivít obsahovali všetky skutočné náklady, ktoré spoločnosti vznikajú.

— Územné plánovanie

Mnohé opatrenia potrebné na podporu trvalo udržateľného rozvoja sa týkajú využívania pôdy a vody na miestnej a regionálnej úrovni a sú spojené s územným plánovaním, ako napr. implementácia smernice EÚ o vodnej politike alebo tematické stratégie pre životné prostredie miest a odpad.

— Legislatíva

Legislatíva je ďalším dôležitým nástrojom na podporu trvalo udržateľného rozvoja. No niektoré časti národných legislatív ako aj legislatívy Spoločenstva nepodporujú v plnej miere úsilie o etablovanie trvalo udržateľného rozvoja. Prioritou musí byť zlepšenie a ďalšie rozvíjanie existujúcej legislatívy. Okrem toho je potrebné preskúmať a zlepšiť súlad medzi rôznymi právnymi normami s cieľom – okrem iného – vytvoriť jednoduchší regulačný rámec. Legislatíva musí byť podporená novými nástrojmi a metódami založenými na dohodách medzi sociálnymi partnermi. Príkladmi takéhoto prístupu sú dohody uzavreté v kontexte metódy otvorenej koordinácie, Aalborskej charty a tripartitných dohôd.

2. Odporúčania Výboru regiónov

VÝBOR REGIÓNOV

2.1 zdôrazňuje, že práve občania EÚ musia zohrávať hlavnú úlohu v úsilí o etablovanie trvalo udržateľnej spoločnosti. Dialóg o konkrétnych a hospodárskych opatreniach a o zmenách v spotrebe a konaní sa musí viesť s ohľadom na okolnosti na miestnej a regionálnej úrovni,

2.2 zastáva názor, že ciele a opatrenia potrebné pre etablovanie trvalo udržateľného rozvoja musia byť založené na podmienkach na miestnej a regionálnej úrovni a musia byť týmto podmienkam prispôsobené,

2.3 zdôrazňuje, že je dôležité vyvinúť nové a zlepšiť existujúce nástroje. Toto je potrebné s cieľom umožniť implementáciu, vyhodnotenie a monitoring opatrení potrebných na presadenie trvalo udržateľného rozvoja,

2.4 verí, že pri nadchádzajúcom vyhodnotení stratégie trvalo udržateľného rozvoja a práce na akčnom programe Komisia bude rozvíjať a prehlbovať dialóg s miestnou a regionálnou úrovňou a chce zohrávať aktívnu úlohu v prebiehajúcom úsilí etablovať trvalo udržateľnú spoločnosť v rámci Európskej únie ako aj v globálnom meradle.

V Bruseli 12. októbra 2005 Predseda Výboru regiónov Peter STRAUB

(1) Ú. v. EÚ C 121, 30.4. 2004, s. 47.

(2) Ú. v. ES C 107, 3.5.2002. s. 9.

(3) Ú. v. ES C 317, 6.11.2000, s. 33.

(4) Ú. v. ES C 156, 6.6.2000, s. 40.

(5) Ú. v. EÚ C 23, 27.1.2004, s. 8.

(6) Ú. v. EÚ C 43, 18.2.2005, s. 18.